એર્નાકુલમમાં ૧૮૯૨ના ડિસેમ્બરમાં કોઈ સમયે પ્રખ્યાત નારાયણગુરુના ગુરુ શ્રી ચટ્ટામ્બિ સ્વામીને સ્વામીજી મળ્યા. ચટ્ટામ્બિ સ્વામીના શિષ્ય નારાયણ ગુરુના નેતૃત્વ હેઠળ કેરળમાં જે શાંત સામાજિક ક્રાંતિ થઈ તેની પાછળ સ્વામીજીની પ્રેરણા હતી એમ ઘણાનું માનવું છે. શિક્ષણ અને બીજાં સાધનો દ્વારા પોતાની સ્થિતિ સુધારવાની પ્રેરણા ત્યાંના લોકોને સ્વામીજીએ આપી હતી એવો મત કેટલાક લોકોનો છે. અને પશ્ચિમમાંથી ૧૮૯૭માં પાછા આવ્યા પછી દક્ષિણ ભારતમાં અને બધા વર્ગોના લોકોને ઉન્નત થવાનું જે આહ્‍વાન સ્વામીજીએ આપ્યું હતું તેનું સ્મરણ કરતાં જણાશે કે આ અભિપ્રાયમાં તથ્ય છે.